‘Bly kalm’ oor skoolplasings – kennersIndien geen plasing betyds aanvaar word nie, plaas die departement ŉ leerder later self by ŉ skool met beskikbare plek. (Argieffoto: Maroela Media) Gautengse ouers wat nie ŉ plasingsaanbod van hul voorkeurskool ontvang het nie, word aangeraai om ŉ plasing by ŉ ander skool te aanvaar om te verhoed dat die besluit oor ŉ skool vir hul kind uiteindelik uitsluitlik in die departement van onderwys se hande beland. Talle ouers is uiters onrustig nadat daar die afgelope week begin is met die uitstuur van SMS’e oor plasings vir voornemende gr. 1- en gr. 8-leerders en sommige leerders nie by hul eerstekeuseskool geplaas is nie. ŉ Administrasiebeampte wat plasings by ŉ Gautengse hoërskool hanteer, het aan Maroela Media gesê indien ŉ leerder nie in die eerste ronde by die voorkeurskool geplaas word nie, kan daar dalk later ŉ geleentheid wees vir plasing by die voorkeurskool. Dit is egter belangrik om self te verseker dat ŉ plasing wél by ŉ skool aanvaar word, selfs al is dit nie die spreekwoordelike eerste prys nie. “Omdat ons nie 100% beheer oor die proses het nie, kan ons nie plek waarborg nie,” verduidelik sy. Indien geen plasing egter betyds aanvaar word nie, plaas die departement ŉ leerder later self by ŉ skool met beskikbare plek. Aansoekers moet ook aan bepaalde kriteria voldoen om by ŉ skool geplaas te word en soms voldoen meer aansoekers aan die kriteria as waarvoor ŉ skool ruimte het. Dit is onduidelik op presies watter grondslag plekke dan toegeken word. In hierdie stadium lyk dit of adresse naaste aan die skool eerste geplaas word. Ouers wat plek by ŉ tweedekeuse- of selfs derdekeuseskool aanvaar, word aangemoedig om hul voorkeurskool dus so gou moontlik te kontak of persoonlik te besoek sodat ŉ leerder daar op ŉ waglys geplaas kan word. Die skoolvakansie wat tot volgende week duur, het egter ŉ effense stok in dié wiel gesteek omdat skole moontlik nie dadelik bereik kan word nie. Melanie Buys, hoof van ontwikkeling by die Solidariteit Skoleondersteuningsentrum (SOS), sê die skoolvakansie bemoeilik inderdaad die proses, maar haar raad aan ouers is ook om rustig te bly en volgende week eerste ding die betrokke skool te kontak. Die beampte sê leerders verander dikwels van plan oor watter skool hulle eindelik gaan bywoon en plekke word op hierdie manier beskikbaar vir diegene op die skool se waglys. “My beste advies is om kalm en rustig te probeer bly. As jy kan, kontak die skool per e-pos of wag tot Dinsdag en besoek of bel die skool. Die enigste manier hoe ons kan help, is as ons weet van ouers se situasie. “Niks is ŉ uitgemaakte saak nie. Daar is maniere om elders ŉ geleentheid te kry om by ŉ ander skool geplaas te word. As jou eerste keuse nie uitwerk nie, gaan praat met die skool.” Riaan van den Bergh, adjunkhoof‑ uitvoerende beampte by Fedsas, sê ook onsekerheid oor of ŉ leerder later by sy eerstekeuseskool geplaas gaan word indien hy nou ŉ aanbod van die hand wys, veroorsaak benoudheid onder ouers. Indien ŉ leerder ŉ plasingsaanbod van ŉ tweedekeuse- of derdekeuseskool kry, weet jy nie waar jy op jou eerstekeuseskool se lys lê en of jy wél later daar gaan plek kry nie. “Dit is verwarrend en senutergend vir ouers,” sê Van den Bergh. Hy sê ŉ aanbod kan as finaal aanvaar word, of as voorlopig, afhangend van ŉ ander aanbod. Van den Bergh maan ouers egter om by die proses betrokke te bly om te verseker daar word na hul behoeftes geluister.